秋日市區作
作者：程俱
朝代：宋

paragraphs: 火壯亦已老，朝昏發微涼。
高梧逼秋枕，曉夢不得長。
區中了無營，起卧在一牀。
時時忽忘我，徑至無何鄉。
是身亦何爲，萬化詎未央。
朅來蘭陵市，三見草木黄。
頗欲索其身，窮年就庚桑。
臨淵故有羨，說食誰能嘗。
尚有平生懷，嶔崎類癡狂。
佳時坐自失，恐復墮渺茫。
有生浪營營，有志終遑遑。
胡爲自前却，坐待兩鬢霜。